Un urs care inspecta o zonă de agrement din Târgu Mureș a fost capturat. „Sunt mai activi”
Unul dintre cei cinci urși care și-au făcut un obicei din a inspecta o zonă de agrement din Târgu Mureș a fost capturat. Este vorba despre un mascul tânăr, care, odată prins, a fost relocat.
În imaginile surprinse de camere de supraveghere apar urșii care au tot ajuns în ultima vreme pe Platoul Cornești din Târgu Mureș.
Locul este frecventat de oameni dornici de plimbare ori sport în aer liber. Așa că responsabilii au montat o capcană specială și un exemplar a fost deja capturat.
Vasile Silaghi, paznic de vânătoare: „Unul dintre cei mai mici practic care frecventa zona, un urs de patru ani aproximativ, 100-120 de kg. Mascul, care a fost tranchilizat și relocat într o zonă îndepărtată de localitate.”
Szantho Janos, director grădina zoologică Târgu Mureș: „În zona parcului de joacă mai ales au apărut urși de mai multe ori. Acum e perioada împerecherii, deci sunt și mai activi.”
Autoritățile speră să reușească să prindă și celelalte animale înainte de a se ajunge la episoade cu pagube materiale sau victime.
Localnic: „Umblă mai mult noaptea. Seara când închidem un pic ne este teamă. Ne este teamă seara când trebuie să plecăm și ne adunăm, nu putem să fim atenți în toate direcțiile.”
Localnic: „Asta e ruta lui și aici se plimbă, pe alee, la tomberoane. Animalul sălbatic e sălbatic, așa e firea lui.”
Până când vor fi relocati toți urșii care dau târcoale acelui perimetru, oamenii au fost sfătuiți să evite zona.